Planned Parenthood

Planned Parenthood Federation of America, usein lyhennetty Planned Parenthood, on vuonna 1916 perustettu Yhdysvalloissa toimiva järjestö, joka on maan johtava seksuaaliterveyden puolestapuhuja. Järjestön nykyinen johtaja on Cecile Richards.

Planned Parenthoodilla on Yhdysvalloissa 88 paikallisjärjestöä, jotka toimivat yli 840 terveyskeskuksessa. Järjestö jakaa tietoa ehkäisystä ja seksuaaliterveydestä yleensä. Järjestön päätavoitteita ovat mm. syntyvyyden säännöstely, mahdollisuus aborttiin ja terveydenhuollon takaaminen. Vuosina 2010–2012 melkein 80 % Planned Parenthoodin kävijöistä oli pienituloisia. 

 Historia 
Järjestön historian katsotaan alkaneen, kun liikkeen johtohahmo Margaret Sanger sisarineen ja ystävineen perusti vuonna 1916 Yhdysvaltain ensimmäisen aborttiklinikan. Se sijaitsi Brooklynissa köyhällä alueella ja alkuperäinen tarkoitus oli estää naisia tekemästä aborttia kotikonstein. Klinikalla jaettiin tietoa syntyvyyden säännöstelystä, minkä vuoksi poliisi sulki sen vain 10 päivää avajaisten jälkeen, koska katsoi sen rikkoneen hävyttöminä pidettävän materiaalin jakamisen kieltävää Comstock Act -lakia.

Tästä lannistumatta Sanger kehitteli ensimmäisen ehkäisyyn perehtyneen tiedejulkaisun The Birth Control Reviewin. Vuonna 1923 hän avasi Birth Control Clinical Research Bureaun, jonka tarkoituksena oli jakaa naisille ehkäisyvälineitä ja kerätä tilastoja niiden tehokkuudesta pitkällä aikavälillä. Samana vuonna Sanger perusti American Birth Control League-organisaation, joka tunnetaan nykyään nimellä Planned Parenthood.

Vuodesta 1939 lähtien järjestö tunnettiin nimellä Birth Control Federation of America, mitä tosin pidettiin liian radikaalin kuuloisena huolimatta siitä, että Sanger kannatti nimeä. Nykyisen nimensä järjestö sai vuonna 1942.

Ensimmäinen abortteja tekevä Planned Prenthood -klinikka avattiin New Yorkin osavaltioon vuonna 1970.

Planned Parenthood osallistui asianomaisena Griswold vastaan Connecticut -tapauksessa, joka laillisti ehkäisyn avioliitossa eläville pareille. Lisäksi järjestö oli  mukana myötävaikuttamassa Roe vastaan Wade -läpimenoon ruohonjuuritasolla. Roe vastaan Wade -tapauksen jälkeen Planned Parenthood alkoi tarjota aborttia monilla toimipisteillään. 2010-luvulla järjestö oli Yhdysvaltain suurin yksittäinen abortteja tekevä järjestö.

 Rahoitus 
Järjestö on saanut rahoitusta liittovaltiolta vuodesta 1970 lähtien allekirjoitetun Family Planning Services and Population Research Act -lain (usein myös nimellä Title X) nojalla. Laki takaa rahoituksen ehkäisyyn ja perhesuunnitteluun (muttei itse aborttiin) ja se sai kannatusta sekä demokraateilta että republikaneilta. 2010-luvulla liittovaltiolta saatu rahoitus oli arviolta 450 miljoonaa dollaria, josta suurin osa käytetään Medicaid-ohjelman kulukorvauksiin.

Merkittäviä lahjoittajia ovat olleet mm. Bill ja Melinda Gatesin säätiö, Susan Thompson Buffettin säätiö, Fordin säätiö, Ted Turnerin säätiö ja Cullmanin pariskunta.

Maaliskuussa 2025 Trumpin hallitus leikkasi kymmeniä miljoonia järjestön rahoituksesta. Kuukautta myöhemmin Yhdysvaltain korkein oikeus kuuli tapausta, jossa Etelä-Carolinan osavaltio pyrki poistamaan Planned Parenthoodin osavaltion Medicaid-ohjelmasta, koska sitä kautta voi saada abortin. Jos tapaus ratkaistaan Etelä-Carolinan hyväksi, kukin osavaltio saisi päättää, rahoittaako se Planned Parenthoodia Medicaidin kautta vai ei.  

Koska Planned Parenthood on 501(c)(4) -organisaatio, se saa tukea rahallisesti poliittisia kampanjoita. Vuosien 2008 ja 2012 presidentinvaaleissa se ilmoitti tukevansa Barack Obamaa. 

 Palvelut ja tilat 
Kaikki Planned Parenthoodin toimitilat eivät tee aborttia. Abortin tekeminen järjestön klinikalla ei myöskään ole ilmaista, vaikkakin joidenkin osavaltioiden tarjoaman terveysvakuutuksen kautta se on mahdollista saada. Abortin lisäksi järjestön kautta on mahdollista saada seksuaalineuvontaa, neuvolapalveluita, raskaus- ja sukupuolitautitestejä, sterilointeja ja rintojen tutkimuksia. Vastoin yleistä harhaluuloa Planned Parenthood ei tee mammografioita, vaikka sen kautta onkin mahdollista saada lähete sellaiseen paikkaan, jossa niitä tehdään.

Järjestön tilat, ja sen työntekijät, ovat toistuvasti joutuneet väkivallan ja sen uhan kohteeksi. Lisäksi tilojen välittömässä läheisyydessä järjestetään usein aborttia vastustavia mielenosoituksia, minkä vuoksi jotkin osavaltiot ovat kieltäneet sellaiset mielenosoitukset, joissa estetään ihmisten pääsy Planned Parenthoodin tiloihin.  

Lähteet

 Aiheesta muualla 

Luokka:Yhdysvaltalaiset järjestöt
Luokka:Raskaudenkeskeytys Yhdysvalloissa